IMISLab/GreekWikipedia huggingface dataset:
Σπύρος Θεοδωρόπουλος (επιχειρηματίας)

O Σπύρος Θεοδωρόπουλος (γενν. 1957) είναι Έλληνας επιχειρηματίας και διευθύνων σύμβουλος της εταιρείας Chipita A.E. Θεωρείται ως ένας από τους πιο επιτυχημένους ανθρώπους του ελληνικού επιχειρείν. Από το 2006 έως το 2010 διετέλεσε διευθύνων σύμβουλος της εταιρείας Vivartia ABEE. Ο Σπύρος Θεοδωρόπουλος είναι ο ιδρυτής της εταιρείας Chipita. Αναφέρεται συχνά με το χαϊδευτικό όνομα, Mr. Chipita.]]

 Γεννήθηκε το 1957 και μεγάλωσε ανάμεσα στα Εξάρχεια, στο Λυκαβηττό και στη Λεωφόρο Αλεξάνδρας. Ο πατέρας του είχε γαλακτοπωλείο κοντά στη λεωφόρο Αλεξάνδρας, που ονομαζόταν Recor A.E., και η μικρή αυτή επιχείρηση, που παρήγαγε τότε γαλακτοκομικά προϊόντα, γίνεται η πρώτη επιχείρηση που αναλαμβάνει να διαχειριστεί μετά και τον αδόκητο χαμό του πατέρα του το έτος 1973. Το 1975 εισέρχεται μετά από εξετάσεις στην ΑΣΟΕΕ και ολοκληρώνει τις σπουδές του το 1979. Το 1981 ορίστηκε γενικός διευθυντής της Aligel Α.Ε., εισαγωγικής εταιρείας γλυκισμάτων και παγωτών. Μετά από 5 χρόνια αναλαμβάνει τη θέση του γενικού διευθυντή της Interia, μιας εταιρείας παραγωγής κρέμας φουντουκιού που είχε σημαντικές εξαγωγικές δραστηριότητες. Το 1986 εξαγόρασε το 50% των μετοχών της Chipita, τότε εταιρείας παραγωγής snacks και το 1989 την εξαγόρασε πλήρως. Το 1990 προσελκύει επενδυτικά κεφάλαια στην εταιρεία αυτή μέσω του Eurohellenic fund (Olayan, De Benedetti, Alpha Finance και ΤΙΤΑΝ) και αρχίζει η μαζική παραγωγή κρουασάν. Το 1994 η εταιρεία CHIPITA εισάγεται στο Ελληνικό Χρηματιστήριο. Τα επόμενα έτη η εταιρεία αναπτύσσει πολλά προϊόντα και επενδύσει με εργοστάσια σε Βουλγαρία, Ρουμανία, Πολωνία, Ρωσία, ΗΠΑ και Νιγηρία, καθώς και -με συνεργασίες- σε Αίγυπτο, Σαουδική Αραβία και Μεξικό. Το 2006 η εταιρεία Chipita συγχωνεύτηκε με τις ελληνικές εταιρείες ΔΕΛΤΑ, GOODY’S και ΜΠΑΡΜΠΑ ΣΤΑΘΗΣ δημιουργώντας τον όμιλο της VIVARTIA. Το έτος 2007 η VIVARTIA εξαγοράστηκε από τον όμιλο της MIG. Το καλοκαίρι του 2010, ο ίδιος μαζί με τον όμιλο Olayan και με άλλους Έλληνες επιχειρηματίες εξαγόρασε εκ νέου την Chipita. Στις 3 Ιανουαρίου 2022, η εταιρεία Chipita εξαγοράστηκε και μετονομάστηκε ως Mondelēz International.Το 2022, ο Σπύρος Θεοδωρόπουλος συμμετείχε στο μετοχικό κεφάλαιο της εταιρείας ΙΟΝ Α.Ε. αποκτώντας αρχικά το 45% των μετοχών της. Έχει διατελέσει πρόεδρος της Ένωσης Εταιρειών Εισηγμένων στο Χρηματιστήριο Αξιών Αθηνών και αντιπρόεδρος του Συνδέσμου Βιομηχανιών Ελλάδας. Επίσης υπήρξε αντιπρόεδρος της Helex και μέλος του Διοικητικού Συμβουλίου της Εθνικής Τράπεζας της Ελλάδας. Έχει βραβευτεί για τις καινοτομικές δράσεις του και το όλο επιχειρηματικό έργο του. Τα έτη 2021 και 2022 είναι αντιπρόεδρος του Διοικητικού Συμβουλίου του Συνδέσμου Επιχειρήσεων και Βιομηχανιών.
Φαχντ της Σαουδικής Αραβίας

Ο Φαχντ ιμπ Αμπντ Αλ-Αζίζ (1921 – 1 Αυγούστου 2005) ήταν βασιλιάς της Σαουδικής Αραβίας. Ανέλαβε τη πρωθυπουργία της χώρας μετά τη δολοφονία του μεγαλύτερου ετεροθαλή αδελφού του Φεϊζάλ το 1975 και έγινε βασιλιάς μετά από το θάνατο του άλλου ετεροθαλή αδελφού του Χαλέντ.

 Ο Φαχντ γεννήθηκε στο Ριάντ το 1921. Ήταν ο 8ος γιος του Ιμπν Σαούντ. Μητέρα του ήταν η Χασά αλ Σουνταϊρί.Μορφώθηκε στο Σχολείο των Πριγκίπων του Ριάντ, ένα σχολείο που ίδρυσε ο Ιμπν Σαούντ προκειμένου να εκπαιδευτούν τα μέλη της οικογένειάς του.Έπειτα από προτροπή της μητέρας του, φοίτησε για 4 χρόνια. Στη συνέχεια σπούδασε στο Κολέγιο Θρησκευτικών Γνώσεων στη Μέκκα. Μετά το θάνατο του βασιλιά Φαϊζάλ της Σαουδικής Αραβίας το 1975, ο Φαχντ ονομάστηκε πρώτος αντιπρόεδρος της κυβέρνησης και έπειτα διάδοχος του θρόνου. Όταν πέθανε ο βασιλιάς Χαλίντ στις 13 Ιουνίου 1982, ο Φαχντ τον διαδέχθηκε στο θρόνο. Έγινε έτσι ο 5ος βασιλιάς της Σαουδικής Αραβίας. Προσεβλήθη από διάφορες ασθένειες, όπως διαβήτη, καθώς ήταν μανιώδης καπνιστής. Το 1995 υπέστη εγκεφαλικό επεισόδιο, το οποίο τον κατέστησε ανήμπορο να ασκήσει το ρόλο του και απεβίωσε πολλά χρόνια αργότερα, το 2005, σε ηλικία 84 ετών.Τον διαδέχθηκε στο θρόνο ο δίδυμος αδερφός του, Αμπντάλα.
Σίβας Πυργιωτίσσης

Ο Σίβας είναι χωριό και έδρα ομώνυμης Κοινότητος του Δήμου Φαιστού στην Περιφερειακή Ενότητα Ηρακλείου της Κρήτης. Ανήκε στην Επαρχία Πυργιωτίσσης του νομού Ηρακλείου. Βρίσκεται στη νοτιοδυτική άκρη της πεδιάδας της Μεσαράς, εις υψόμετρο 110 μέτρων. Οι κάτοικοι ασχολούνται με τη γεωργία. Η απόστασή του από το Ηράκλειο είναι 62 χλμ. Μέσα στο χωριό βρίσκεται ο ιερός ναός του Αγ. Ιωάννου Προδρόμου και τα εξωκλήσια του Αγίου Ιωάννη του Ξένου (γεννήθηκε στον Σίβα), του Αγίου Νικολάου, της Αγίας Μαρίνης, του Αγίου Σπυρίδωνος, του Προφήτη Ηλία, του Αγίου Γεωργίου, της Αγίας Παρασκευής και της Αγίας Άννας. Στις 29 Αυγούστου ο οικισμός πανηγυρίζει. Έχει νηπιαγωγείο, Δημοτικό Σχολείο, περιφερειακό ιατρείο και το σωματείο Χριστιανική Εστία Σίβας. Κοντά στο χωριό (αλλά στην Κοινότητα Πηγαϊδακίων) βρίσκεται και η Ιερά Μονή Παναγίας Οδηγήτριας. Παλαιότερα υπαγόταν στην Επαρχία Πυργιωτίσσης. Ως προς το όνομα του χωριού, έχει επικρατήσει σήμερα το αρσενικό και όχι το παλαιότερο θηλυκό Σίβα, για να μη γίνεται σύγχυση με την άλλη Σίβα (στην Επαρχία Μαλεβιζίου) στο Ηράκλειο.

 Περιλαμβάνωντας μόνον την έδρα της, η Κοινότητα Σίβας έχει 426 κατοίκους, σύμφωνα με την απογραφή του 2011. Η Κοινότητα εκπροσωπείται από πενταμελές Συμβούλιο με επικεφαλής τον Πρόεδρο κ. Μιχαήλ Γιαννακάκη. Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Σίβα. Το χωριό είναι γενέτειρα του οσίου Ιωάννου του Ξένου, ο οποίος εργάστηκε για την αναζωπύρωση της Ορθοδοξίας στην Κρήτη μετά την απελευθέρωσή της από τους Σαρακηνούς από το Νικηφόρο Φωκά το 961. Συνεπώς το χωριό υπήρχε τότε. Τον τόπο γεννήσεως του αγίου τον ονομάζουν σήμερα Τζοβαέρη (από το τουρκ. Cevahir=διαμάντι). Ο Άγιος Ιωάννης έδρασε στη δυτική Κρήτη και ίδρυσε τη Μονή της Θεοτόκου στα Μυριοκέφαλα Ρεθύμνης και τη Μονή της Κυρίας των Αγγέλων, τη γνωστή με το όνομα Καθολικό, όπου μόνασε στο παρακείμενο σπήλαιο και πέθανε μέσα σε αυτό, στις 7 Οκτωβρίου, οπότε γιορτάζεται η μνήμη του. Κοντά στο χωριό Κουφός της Κυδωνίας σώζεται η εκκλησία της Ζωοδόχου Πηγής, με ιδιαίτερο αρχιτεκτονικό τύπο, την οποία ίδρυσε ο εν λόγω άγιος και είναι γνωστή ως Αϊ Κυρ Γιάννης. Το χωριό υπάγεται σήμερα στα Τοπόλια Κισάμου. Σε συμβόλαια του 1271 γίνεται γραπτή μνεία στο Σίβα: Stephanus Sclavus habitator in casali nomine Sciva dare tenetur Nicolao…mensuras boni frumenti cretensis 74… (A. Lombardo, Documenti della colonia veneziana di Creta, p. 114). Το γεγονός ότι στο ανωτέρω συμβόλαιο αναφέρεται οφειλή σίτου μας κάνει να υποθέσουμε ότι πρόκειται για το Σίβα Μεσαράς. Από το Σίβα καταγόταν και ο οπλαρχηγός Ιωάννης Σκουντής ή Στεφανάκης, ο οποίος πολέμησε υπό την αρχηγία του Μιχαήλ Κουρμούλη κατά την Επανάσταση του 1821, στην Πελοπόννησο υπό τον Κολοκοτρώνη και έλαβε μέρος στην Επανάσταση του 1866. Το τοπωνύμιο Σίβα απαντάται δύο φορές στο νομό Ηρακλείου και είναι άγνωστη η σχέση του με τον Σίβα, θεό των Ινδών. Υπάρχουν διάφορες εκδοχές για την προέλευση του ονόματος με επικρατέστερη αυτή της ύπαρξης άφθονων φυσικών πηγών στην περιοχή ( από την αραβική λέξη siva, που σημαίνει πηγή). Θεοχάρη Δετοράκη, Ιστορία της Κρήτης, Αθήνα 1986. Το Ηράκλειον και ο νομός του. Ηράκλειο: Νομαρχία Ηρακλείου. 1971.
Γιασούχιτο Έντο

Ο Γιασούχιτο Έντο (ιαπωνικά: 遠藤 保仁, γεννήθηκε 28 Ιανουαρίου 1980) είναι Ιάπωνας ποδοσφαιριστής, ο οποίος αγωνίζεται ως μέσος για την Τζούμπιλο Ιβάτα. Είναι κάτοχος του ρεκόρ διεθνών συμμετοχών της εθνικής ομάδας της χώρας του.

 Το 1998 ο Έντο υπέγραψε το πρώτο του επαγγελματικό συμβόλαιο με το σύλλογο Γιοκοχάμα Φλούγκελς. Η ομάδα συγχωνεύτηκε σχεδόν αμέσως με τη Γιοκοχάμα Μαρίνος, και το 2001 υπέγραψε με την Γκάμπα Οσάκα, όπου ανήκε μέχρι και το 2021. Στην Γκάμπα ο Έντο γνώρισε μεγάλες επιτυχίες και καθιερώθηκε ως ένας από τους καλύτερους παίκτες στο ιαπωνικό πρωτάθλημα από τα μέσα της δεκαετίας του 2000 έως τις αρχές της δεκαετίας του 2010. Κατέκτησε δύο πρωταθλήματα Ιαπωνίας (2005, 2014) και τέσσερα Κύπελλα (2008, 2009, 2014, 2015). Επιλέχθηκε δώδεκα φορές στην καλύτερη ομάδα του πρωταθλήματος, ενώ γνώρισε και διεθνή επιτυχία με την κατάκτηση του Ασιατικού Τσάμπιονς Λιγκ το 2008.Στις 24 Νοεμβρίου 2009 λαμβάνει στη Κουάλα Λουμπούρ το βραβείο του παίκτη της χρονιάς από την Ασιατική Συνομοσπονδία Ποδοσφαίρου. Στις 5 Οκτωβρίου 2020 και σε ηλικία 40 ετών δίνεται δανεικός στη Τζούμπιλο Ιβάτα της δεύτερης κατηγορίας με στόχο να βοηθήσει την άνοδο της ομάδας στην πρώτη κατηγορία, κάτι που τελικά επιτεύχθηκε και ο παίκτης παρέμεινε στο σύλλογο και για την επόμενη χρονιά.Με την εθνική ομάδα της χώρας του έχει αγωνιστεί 152 φορές και έχει σημειώσει 15 τέρματα (κατάλογος ποδοσφαιριστών ανδρών με 150 ή περισσότερες διεθνείς συμμετοχές). Συμμετείχε στα Παγκόσμια Κύπελλα του 2006 και του 2010. Με την εθνική ομάδα της Ιαπωνίας κέρδισε δύο φορές το Ασιατικό Κύπελλο Εθνών, το 2004 και το 2011. Γιοκοχάμα Φλούγκελς Κύπελλο Αυτοκράτορα: 1998Γκάμπα Οσάκα Πρωτάθλημα Ιαπωνίας (2): 2005, 2014 Πρωτάθλημα 2ης Κατηγορίας: 2013 Κύπελλο Αυτοκράτορα (4): 2008, 2009, 2014, 2015 Λιγκ Καπ Ιαπωνίας (2): 2007, 2014 Σούπερ Καπ Ιαπωνίας (2): 2007, 2015 Ασιατικό Τσάμπιονς Λιγκ: 2008Ιαπωνία Ασιατικό Κύπελλο Εθνών (2): 2004, 2011 Κύπελλο Εθνών Αφρο-Ασίας: 2007Ατομικές διακρίσεις Ασιάτης Ποδοσφαιριστής της Χρονιάς: 2009 Κορυφαίος Παίκτης του Ασιατικού Τσάμπιονς Λιγκ: 2008 Κορυφαίος Παίκτης του Πρωταθλήματος Ιαπωνίας: 2014 Ιάπωνας Παίκτης της χρονιάς (2): 2008, 2014 Μέλος της καλύτερης ενδεκάδας του Πρωταθλήματος Ιαπωνίας (12): 2003, 2004, 2005, 2006, 2007, 2008, 2009, 2010, 2011, 2012, 2014, 2015 Μέλος της καλύτερης ενδεκάδας για τα 20 χρόνια της J.League Κατάλογος ποδοσφαιριστών ανδρών με 150 ή περισσότερες διεθνείς συμμετοχές Κατάλογος ποδοσφαιριστών ανδρών με τις περισσότερες επίσημες εμφανίσεις
Μπογιακά

Η Μπογιακά (ισπανικά: Boyacá) είναι ένα από τα τριάντα δύο διαμερίσματα της Νοτιο-αμερικανικής Δημοκρατίας της Κολομβίας. Βρίσκεται στο κέντρο της χώρας, μεταξύ του ποταμού Μαγδαλένα και την ανατολική οροσειρά των Άνδεων. Ήταν ένα από τα 4 διαμερίσματα της Μεγάλης Κολομβίας το 1824, και τα 9 πρώην κρατίδια της συμπολιτείας των Ηνωμένων Πολιτειών της Κολομβίας το 1861. Η έκταση του διαμερίσματος είναι 23.189 τ.χλμ. και ο πληθυσμός της εκτιμάται στους 1.211.186 κατοίκους.

 Η περιοχή χωρίζεται σε 14 επαρχίες. Αυτές είναι οι Επαρχία Ανατολική Μπογιακά (Oriente) Επαρχία Βαλδερράμα (Valderrama) Επαρχία Βορεία Μπογιακά (Norte) Επαρχία Γκουτιέρρες (Gutiérrez) Επαρχία Δυτική Μπογιακά (Occidente) Επαρχία Κεντρική Μπογιακά (Centro) Επαρχία Λενγκουπά (Lengupá) Επαρχία Μάρκες (Márquez) Επαρχία Νέιρα (Neira) Επαρχία Ρικάουρτε (Ricaurte) Επαρχία Σουγαμούξι (Sugamuxi) Επαρχία Λα Λιμπερτάδ (La Libertad) Επαρχία Τουντάμα (Tundama) Περιφέρεια Ειδικής Διαχείρισης (Zona de Manejo Especial) Περιφέρεια των Συνόρων (Distrito Fronterizo)Σημαντικότερες πόλεις είναι η Τούνχα, το Σογαμόσο, η Ντουιτάμα και η Τσικινκιρά. Γραφικότερες πόλεις της περιοχής είναι η Βίγια δε Λέιβα, χαρακτηρισμένες ως μνημεία παγκόσμιας κληρονομιάς από την UNESCO. Μάχη της Μπογιακά
Αυγεραίικα Αχαΐας

Τα Αυγεραίικα της Ωλενίας είναι οικισμός του Νομού Αχαΐας που ανήκει στο Δήμο Δυτικής Αχαΐας. Την περίοδο 1997-2010, βάσει του διοικητικού σχεδίου «Καποδίστριας», ανήκε στον πρώην Δήμο Ωλενίας ως τμήμα του δημοτικού διαμερίσματος Αγίου Νικολάου Κράλη. Πολύ κοντά του είναι η ΒΙ.ΠΕ. Πάτρας. Βρίσκεται ανάμεσα στα χωριά Άνω Σουδεναίικα και Καλαμάκι (Χαρμπιλαίικα), ενώ κοντά του βρίσκεται και το μικρό χωριό Ποιμενοχώρι (Μπουντουραίικα).

 Η ονομασία του πρόκειται για ανθρωπωνυμικό και κατά πάσα πιθανότητα προήλθε από το επίθετο της οικογένειας "Αυγέρη", που κατοικεί στην περιοχή. Οι πρώτοι οικιστές λέγεται ότι κατάγονται από την περιοχή των Καλαβρύτων. Με το ΦΕΚ 256Α της 28/08/1912 ο οικισμός Αυγερέϊκα προσαρτάται στην τότε Κοινότητα Κραλίου. Η πρώτη ονομασία του οικισμού Αυγερέικα διορθώνεται τυπικά σε Αυγεραίικα στις 16/10/1940. ΜπουνιαίικαΤα Μπουνιαίικα, που είναι πλέον συνοικισμός των Αυγεραίικων, πήραν το όνομά τους από την οικογένεια "Μπούνια". ΠαπανικολαίικαΣτις απογραφές του 1920 και του 1928 απογράφεται αυτοτελώς ο οικισμός Παπανικολαίικα, με 28 και 21 κατοίκους αντίστοιχα, ο οποίος αποτελεί πλέον συνοικία των Αυγεραίικων. Ο πρώτοι κάτοικοι αυτής της οικιστικής θέσης φέρεται να κατάγονται από τη Γουρζούμισσα (Λεόντιο). Εμφανίζεται ως οικισμός για πρώτη φορά το 1912 και από το 1920 απογράφεται αυτοτελώς. Συγκεντρωτικά, η δημογραφική εξέλιξη του οικισμού σύμφωνα με τις εθνικές απογραφές είναι η εξής: Κύρια δραστηριότητα των κατοίκων του είναι η κτηνοτροφία και η γεωργία (κυρίως οι αμπελοκαλλιέργειες). Στην περιοχή επίσης δραστηριοποιείται πίστα μηχανοκίνητου αθλητισμού. Οικογενειακά επίθετα που απαντούν σήμερα στο χωριό: Αυγερόπουλος, Αυγέρος, Γιαννόπουλος, Ζουγλής, Καλογερόπουλος, Κατσαΐτης, Μπούνιας, Πανίτσας, Σταματιάδης. Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, Εφημερίδα της Κυβερνήσεως της Ελληνικής Δημοκρατίας, τχ. 2ο, φ. 3465 (28 Δεκεμβρίου 2012). Ε.Σ.Υ.Ε. - Μόνιμος Πληθυσμός της Ελλάδος. Απογραφή 2001, Αθήνα 2004. ISBN 960-86704-8-9. Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010. Κώστας Ν. Τριανταφύλλου, Ιστορικόν Λεξικόν των Πατρών, Τόμοι Α'-Β', Τυπογραφείο Πέτρου Χρ. Κούλη, Πάτρα 1995, Τρίτη Έκδοση, λήμματα Αυγεραίικα, Λήμμα Μπουνιαίικα, λήμμα Παπανικολαίικα. Ε.Ε.Τ.Α.Α. - Διοικητικές μεταβολές Αυγεραίικων Αχαΐας, eetaa.gr. Ανακτήθηκε: 29/10/2017. Ε.Ε.Τ.Α.Α. - Διοικητικές μεταβολές Κοινότητας Αγίου Νικολάου Κράλη Αχαΐας, eetaa.gr. Ανακτήθηκε: 29/10/2017. Ε.Ε.Τ.Α.Α. - Διοικητικές μεταβολές Πανανικολαίικων Αχαΐας, eetaa.gr. Ανακτήθηκε: 29/10/2017. Αυγεραίικα. moriasnow.gr Αυγεραίικα. wikimapia.org
Έλενα Σούκοβα

Η Έλενα Σούκοβα (λατινικό αλφάβητο : Helena Suková ), γεννημένη στην Πράγα στις 23 Φεβρουαρίου 1965, ήταν Τσεχοσλοβάκα, σήμερα πολιτικογραφημένη Τσέχα, αθλήτρια της αντισφαίρισης. Κατά τη διάρκεια της καριέρας της, κέρδισε 14 τίτλους Γκραντ σλαμ στα διπλά, 9 από τους οποίους σε διπλό γυναικών και 5 από αυτούς σε μικτά διπλά. Ήταν επίσης τέσσερις φορές Φιναλίστ και κέρδισε 10 τίτλους στο απλό και 69 τίτλους στα διπλά.

 Η Σούκοβα προέρχεται από τσεχική οικογένεια με παράδοση στην αντισφαίριση. Η μητέρα της, Βέρα Σούκοβα, ήταν φιναλίστ στο Γουίμπλεντον το 1962. Ο πατέρας της, Σιρίλ Σουκ Β΄, ήταν πρόεδρος της Τσεχοσλοβακικής ομοσπονδίας αντισφαίρισης. Ο αδελφός της, Σιρίλ Σουκ, είναι πρώην επαγγελματίας παίκτης της αντισφαίρισης. Έχει σπουδάσει ιατρική, ψυχολογία, κι εργάζεται σήμερα στην Τσεχική ομοσπονδία σαν αθλητικός ψυχολόγος, επίσης είναι μέλος σε πολλές οργανώσεις και συλλόγους σχετικούς με την αντισφαίριση. Η Σούκοβα έγινε επαγγελματίας το 1981. Η παγκόσμια κατάταξή της στην καριέρα της ήταν Νο4 στο απλό και το Νο 1 στο διπλό γυναικών. Ήταν φιναλίστ δύο φορές στο Αυστραλιανό όπεν το 1984 και το 1989 και στο δύο φορές στο Αμερικανικό όπεν το 1986 και το 1993. Στα διπλά γυναικών και σε τουρνουά Γκραμ σλαμ κέρδισε τέσσερις τίτλους στο Γουίμπλεντον, δύο στο Αμερικανικό όπεν, έναν στο Αυστραλιανό όπεν και έναν στο Γαλλικό Όπεν. Στο μεικτό κέρδισε τρεις φορές στο Γουίμπλεντον, μία στο Αμερικανικό όπεν και μία στο Γαλλικό Όπεν. Έχει κατακτήσει δύο ασημένια μετάλλια σε Ολυμπιακούς αγώνες και στο διπλό γυναικών με συμπαίκτρια την Γιάνα Νοβότνα, το 1988 και το 1996. Στους Ολυμπιακούς αγώνες του 1988 στο απλό αποκλείστηκε στον δεύτερο γύρο από την Κορεάτισα Κιμ, στο διπλό με συμπαίκτρια την Νοβότνα έχασαν στον τελικό από το Αμερικανικό ζευγάρι των Σρίβερ και Γκάρισον. Στους Ολυμπιακούς αγώνες του 1992 στο απλό παραιτήθηκε στο δεύτερο παιχνίδι κι αποκλείστηκε. Στους Ολυμπιακούς αγώνες του 1996 στο απλό αποκλείστηκε στον πρώτο γύρο και στο διπλό με συμπαίκτρια την Νοβότνα έφτασαν πάλι στον τελικό όπου έχασαν από τις Αμερικανίδες Τζίτζι Φερνάντεζ και Μέρι Φερνάντεζ. Ο Σούκοβα έπαιξε για την Τσεχοσλοβακία στο Φεντ καπ από το 1981 έως το 1996 σε 13 διοργανώσεις με ρεκόρ 57 νίκες και 16 ήττες. Επίσης κατέκτησε το Φεντ καπ τέσσερις φορές, το 1983, το 1984, το 1985 και το 1988. Με συμπαίκτη τον Μίροσλαβ Μεζίρ κερδίσαν το εναρκτήριο Κύπελλο Χόπμαν για την Τσεχοσλοβακία το 1989. Κατά τη διάρκεια της καριέρας της, Η Σούκοβα κέρδισε 10 τίτλους στο απλό και 69 στα διπλά. Παρά τη συνταξιοδότησή της από την επαγγελματική καριέρα το 1998, συμμετείχε πάλι στο μεικτό του Γουίμπλεντον το 2006 με τον αδελφό της Κιρίλ όπου έχασαν στον πρώτο αγώνα τους και αποκλείστηκαν. Κατέκτησε δύο φορές το "WTA TOUR" το 1989 και το 1990. Πολυμέσα σχετικά με το θέμα Helena Suková στο Wikimedia Commons
Εγιαλέτι της Βοσνίας

Το Εγιαλέτι ή Πασαλίκι της Βοσνίας (τουρκικά: Eyalet-i Bosna, Bosnia Beylerbeylik) ήταν διοικητική διαίρεση της Οθωμανικής Αυτοκρατορίας. Καταλάμβανε τα εδάφη της σημερινής Βοσνίας και Ερζεγοβίνης, όπου οφείλει και το όνομα του, τμήμα του Μαυροβουνίου, την Κροατία και τμήμα της Σερβίας.

 Δημιουργήθηκε το 1580 με οκτώ Σαντζάκια που αποσπάστηκαν από το Βιλαέτι της Βούδα και το Βιλαέτι της Ρωμυλίας. Στα μέσα του 17ου αιώνα το βιλαέτι περιλάμβανε σχεδόν ολόκληρη την επικράτεια της σημερινής Βοσνίας και Ερζεγοβίνης, καθώς και περιοχή του το Μαυροβουνίου. Διατηρήθηκε έως το 1867. Κατά τη διάρκεια των Οθωμανικών πολέμων στην Ευρώπη το έδαφος της Βοσνίας άρχισε να παρακμάζει. Μετά την ειρήνη του Κάρλοβατς η έκτασή του μειώθηκε σε τέσσερα Σαντζάκια και τα τρία από αυτά με μειωμένο έδαφος. Αναφέρεται ότι τον 19ο αιώνα καταλάμβανε 20.281 τετραγωνικά μίλια (52.530 χιλιόμετρα 2 ). Το 1831, ο Βόσνιος Καπουδάν Χουσεΐν Gradaščević κατέλαβε το Τράβνικ ζητώντας την αυτονομία και το τέλος των στρατιωτικών μεταρρυθμίσεων στη Βοσνία. Η εξέγερση καταπνίγηκε, και το 1833 το η Ερζεγοβίνη διαχωρίζεται από το Βοσνιακό βιλαέτι και έγινε το Σαντζάκι της Ερζεγοβίνης, με επικεφαλής έναν βεζίρη, τον Αλή Πασά Rizvanbegović, ως ανταμοιβή για τη συμβολή του στη συντριβή της εξέγερσης. Μετά το θάνατό του το 1851 εντάχθηκε στο Βιλαέτι της Βοσνίας-Ερζεγοβίνης. Πρώτη πρωτεύουσα ήταν το Σαράγεβο (1463-1583) 1851-1878), έπειτα μεταφέρθηκε στην Μπάνια Λούκα (1583-1686), στο Τράβνικ (1686-1851), και πάλι στο Σεράγεβο (1851-1878). Ήταν μια από τις πρώτες οθωμανικές επαρχίες που έγινε βιλαέτι μετά από τη διοικητική μεταρρύθμιση του 1865, και μέχρι το 1867 είχε συσταθεί το βιλαέτι της Βοσνίας. Η διοικητική διαίρεση της εγιαλετιού της Βοσνίας πριν από 1699 ήταν η εξής:: Σαντζάκι της Βοσνίας Σαντζάκι της Ερζεγοβίνης Σαντζάκι του Ζβόρνικ Σαντζάκι του Κρκα Σαντζάκι του Κλίσκι Σαντζάκι του Τσέρνικ Σαντζάκι του ΜπίχατςΣτις αρχές του 19ου αιώνα, η Βοσνία αποτελείται από 7 σαντζάκια: Σαντζάκι του Σαράγεβο Σαντζάκι του Ζβόρνικ Σαντζάκι του Τράβνικ Σαντζάκι του Μπίχατς Σαντζάκι του Νόβι Παζάρ Σαντζάκι της Μπάνια Λούκα Σαντζάκι της Ερζεγοβίνης Ibrahimagić, Omer (1998). Constitutional development of Bosnia and Herzegovina (PDF). Sarajevo: Vijeće kongresa bošnjačkih intelektualaca. ISBN 9958-47-030-6. Αρχειοθετήθηκε από το πρωτότυπο (PDF) στις 17 Απριλίου 2018. Ανακτήθηκε στις 27 Φεβρουαρίου 2018.
Ανίτα Σιμοντσίνι

H Ανίτα Σιμοντσίνι (14 Απριλίου 1999) είναι τραγουδίστρια από τον Άγιο Μαρίνο, η οποία εκπροσώπησε τη χώρα της στον Παιδικό Διαγωνισμό Τραγουδιού της Eurovision το 2014 ως μέλος του γυναικείου συγκροτήματος The Peppermints με το τραγούδι Breaking My Heart. Εκπροσώπησε επίσης το Σαν Μαρίνο στον Διαγωνισμό Τραγουδιού της Eurovision το 2015 με τον Μικέλε Περνιόλα και το τραγούδι Chain of Lights.

 Στις 26 Σεπτεμβρίου 2014 ανακοινώθηκε ότι το συγκρότημα The Peppermints θα εκπροσωπούσε το Σαν Μαρίνο στον Παιδικό Διαγωνισμό της Eurovision στη Μάλτα με το τραγούδι Breaking My Heart. Το τραγούδι και το συγκρότημα παρουσιάστηκαν στο κοινό μέσω μιας συνέντευξης τύπου που έλαβε χώρα στο Σαν Μαρίνο στις 13 Οκτωβρίου 2014. Εμφανίστηκε τρίτο στον τελικό μετά τη Βουλγαρία και πριν την Κροατία. Κατέλαβε τη δέκατη πέμπτη θέση αφού έλαβε 21 πόντους. Στις 27 Νοεμβρίου 2014 ανακοινώθηκε ότι η Σιμοντσίνι μαζί με τον Μικέλε Περνιόλα θα εκπροσωπούσαν το Σαν Μαρίνο στον Διαγωνισμό Τραγουδιού της Eurovision το 2015 στη Βιέννη ως ντουέτο. Το τραγούδι τους Chain of Lights αποκαλύφθηκε στις 13 Μαρτίου 2015. Δεν πέρασαν στον τελικό του διαγωνισμού καθώς κατέλαβαν τη δέκατη έκτη θέση στον δεύτερο ημιτελικό. Με το συγκρότημα The Peppermints Solo Granger, Anthony (26 September 2014). "San Marino: The Peppermints Band Are Off To Malta". Eurovoix Granger, Anthony (13 October 2014). "San Marino: The Peppermints Presented To Public". Eurovoix Halpin, Chris (27 November 2014). "San Marino: Michele and Anita selected for Eurovision 2015!". Wiwibloggs García, Belén (5 February 2015). "San Marino: Song and video to be released on March 13!". esc-plus.com
Μοχάμεντ Μπασιντάουα

O Μοχάμεντ Σαλίμ Μπασιντάουα ( αραβικά: محمد سالم باسندوة‎, γεννηθείς την 4η Απριλίου 1935) είναι ένας Υεμένιος πολιτικός που διετέλεσε Πρωθυπουργός της χώρας, την περίοδο 10 Δεκεμβρίου 2011 - 24 Σεπτεμβρίου 2014.

 Ο Μπασιντάουα έχει γεννηθεί στο Άντεν. Το 1993-94 διετέλεσε Υπουργός Εξωτερικών. Ήταν μέλος του κυβερνώντος κόμματος της Υεμένης, αλλά στις αρχές της δεκαετίας του 2000 παραιτήθηκε. Στη συνέχεια, παρατάχθηκε με την αντιπολίτευση για τον Προέδρο Αλί Αμπντουλάχ Σαλέχ, ως ανεξάρτητος πολιτικός. Τον Νοέμβριο του 2011, μετά από μήνες αναταραχών, η Υεμενική αντιπολίτευση πρότεινε τον Μπασιντάουα για τη θέση του αρχηγού στην πρώτη κυβέρνηση που θα σχηματιστεί μετά την αποχώρηση του Προέδρου Σαλέχ. Την 27η Νοεμβρίου 2011, ο Μπασιντάουα ορίστηκε Πρωθυπουργός από τον Αντιπρόεδρο Αμπντ αλ-Ραμπ Μανσούρ αλ-Χαντί. Η νέα κυβέρνηση εθνικής συνεννόησης ορκίστηκε την 10η Δεκεμβρίου 2011. Την 31η Αυγούστου 2013, ο Μπασιντάουα γλίτωσε από μια απόπειρα δολοφονίας που έγινε όταν ένοπλοι πυροβόλησαν τη συνοδεία του.Την 21η Σεπτεμβρίου 2014, ο Μπασιντάουα παραιτήθηκε από την θέση του Πρωθυπουργού, την ίδια μέρα που οι επαναστάτες Χούθι κατέλαβαν τη Σαναά, την πρωτεύουσα της Υεμένης. Την 24η Σεπτεμβρίου, ο Αμπντουλάχ Μοχσέν αλ-Ακούα άρχισε να ασκεί καθήκοντα πρωθυπουργού.
Αντρέ Σιμόες

Ο Αντρέ Λουίζ Γκόμεζ Σιμόες (γεννημένος στις 16 Δεκεμβρίου 1989) είναι Πορτογάλος ποδοσφαιριστής ο οποίος αγωνίζεται ως κεντρικός μέσος εως την σεζόν 21-22 για την ΑΕΚ Αθηνών.

 Γεννημένος στο Ματοσίνιος, ο Σιμόες έπαιξε σε 3 σωματεία ως νέος συμπεριλαμβανομένης της Πόρτο στις ηλικίες 8-14. Έκανε τις πρώτες του επαγγελματικές εμφανίσεις με την Παντροένσε αγωνιζόμενος δύο σεζόν στη 3η κατηγορία και μία σεζόν στην 4η κατηγορία στην Πορτογαλία. Το καλοκαίρι του 2011 ο Σιμόες πήρε μεταγραφή για τη Σάντα Κλάρα. ομάδα 2ης κατηγορίας. Στη δεύτερη του χρονιά με την ομάδα, έπαιξε 39 φορές σκοράροντας ένα γκολ, βοηθώντας έτσι την ομάδα του να φτάσει την 11η θέση. Τον Ιούνιο του 2013, ο Σιμόες μεταγράφηκε στη Μορειρένσε βοηθώντας την ομάδα να φτάσει στη 1η κατηγορία στη πρώτη του χρονιά, έχοντας περίπου 2800 λεπτά συμμετοχής και συμβάλλοντας με δύο γκολ Έκανε το ντεμπούτο του στο Πρωτάθλημα Πορτογαλίας στις 24 Αυγούστου του 2014, παίζοντας σε όλο τον αγώνα σε εκτός έδρας νίκη με 1-0 εναντίον της Νασιονάλ. Τον Ιανουάριο του 2015 η ΑΕΚ Αθηνών έκλεισε τον Σιμόες για την επόμενη ποδοσφαιρική σεζόν με τη συμφωνία να ολοκληρώνεται την 1η Ιουλίου. ΑΕΚΠρωτάθλημα Ελλάδας (2018)Κύπελλο Ελλάδος (2016)
Σκοτ Ίαν

Ο Σκοτ Ίαν (πραγ. όνομα "Scott Ian Rosenfeld") είναι Αμερικάνος κιθαρίστας της χέβι μέταλ μουσικής, γνωστός ως ιδρυτικό και ηγετικό μέλος του συγκροτήματος Anthrax. Επίσης, υπήρξε ιδρυτικό στέλεχος του crossover thrash συγκροτήματος Stormtroopers of Death.

 Ο Ίαν γεννήθηκε στις 31 Δεκεμβρίου 1963 από γονείς εβραϊκής καταγωγής στο Κουίνς της Νέας Υόρκης. Οι μουσικές του επιρροές προέρχονται από μεγάλα ονόματα της χαρντ ροκ και χέβι μέταλ μουσικής όπως οι Kiss, Iron Maiden, Judas Priest, Black Sabbath, Motörhead, αλλά και της αμερικάνικης πανκ σκηνής. Όταν φοιτούσε στο λύκειο "Bayside High School" γνώρισε τους μετέπειτα συναδέλφους του στους Anthrax, Ντάνι Λίλκερ και Νιλ Τάρμπιν. Το 1981 δημιούργησε τους Anthrax, οι οποίοι αποτέλεσαν ένα εκ των μεγαλύτερων ονομάτων της thrash metal μουσικής και συναποτελούν τους Big Four του είδους μαζί με τους Metallica, Slayer και Megadeth. Μαζί τους έχει κυκλοφορήσει δέκα στούντιο άλμπουμ, εκ των οποίων τα τέσσερα έχουν βραβευθεί ως χρυσά, ενώ θεωρούνται ένας από τους δημιουργούς του Nu Metal λόγω της συνεργασίας τους με τους Public Enemy το 1991, για το τραγούδι "Bring the Noise". Μετά την ακμή του συγκροτήματος στα τέλη της δεκαετίας του '80 και τις αρχές της επόμενης, η άνοδος του grunge ανάγκασε τους Anthrax να αλλάξουν τον ήχο τους, περιλαμβάνοντας alternative στοιχεία, ένα πείραμα που οδήγησε στο Top-10 άλμπουμ "Sound of White Noise". Παρ' όλα αυτά, η εμπορική ανταπόκριση προς το συγκρότημα έπεσε, με αποτέλεσμα τα "Volume 8: The Threat Is Real" (1998) και "We've Come for you All" (2003) να μην καταφέρουν να μπουν στο Top-100 του Billboard. Η επιτυχία επέστρεψε στο συγκρότημα με τον δίσκο "Worship Music" του 2011, ο οποίος σκαρφάλωσε ως το # 12 του καταλόγου επιτυχιών της πατρίδας τους. Το 2001, ο Ίαν ανέλαβε ως παρουσιαστής του "Rock Show" του VH1, δίκτυο με το οποίο συνεργάστηκε για αρκετές εκπομπές και αφιερώματα όπου εμφανίστηκε ως σχολιαστής. Το καλοκαίρι του 2006, είχε πρωταγωνιστικό ρόλο στην ριάλιτι εκπομπή "SuperGroup", μαζί με τους Τεντ Νούτζεντ, Σεμπάστιαν Μπαχ, Τζέισον Μπόναμ και Έβαν Σάινφελντ. Από το 2009 και έπειτα παίζει στους The Damned Things, με τους οποίους κυκλοφόρησε τον δίσκο "Ironiclast" τον Δεκέμβριο του 2010. Στο συγκρότημα συμμετείχε και ο Ρομπ Κατζιάνο των Anthrax, όπως και ο Κιθ Μπάκλεϊ και ο Τζος Νιούτον των Every Time I Die και ο Τζο Τρόμαν και ο Άντι Χάρλεϊ των Fall Out Boy. Ο Ίαν έχει δύο δικά του μοντέλα κιθάρας, το ένα με την εταιρεία "Jackson Guitars" και ένα με την "Washburn Guitars". Είναι παντρεμένος με την Περλ Αντέι, κόρη του διάσημου τραγουδιστή Meat Loaf, με την οποία έχει μία κόρη. Scott Ian - Scott Ian Scott Ian | Biography | AllMusic Scott Ian - Encyclopaedia Metallum: The Metal Archives Επίσημη ιστοσελίδα του Σκοτ Ίαν Σκοτ Ίαν στην IMDb (Αγγλικά)
Στατιστική Δικαιοσύνης

Στατιστική Δικαιοσύνης ονομάζεται οποιαδήποτε στατιστική μέθοδος έρευνας που διενεργείται από τις εθνικές στατιστικές υπηρεσίες - Αρχές των χωρών, που αναφέρεται στην συλλογή στατιστικών δεδομένων και την επεξεργασία, ανάλυση και παρουσίαση των εξ αυτών στατιστικών στοιχείων, αφορώντας τρεις βασικούς χώρους έρευνας της Δικαιοσύνης.

 Οι τρεις αυτοί χώροι έρευνας αποτελούν και επιμέρους στατιστικές οι οποίες και είναι: Εγκληματολογική στατιστική, με κύριο αντικείμενο τα είδη παραβατικότητας και συχνότητα αυτών. Σωφρονιστική στατιστική, με κύριο αντικείμενο τα σωφρονιστικά καταστήματα και τους εγκλείστους σ΄ αυτά (γένος, ηλικία, εθνότητα, επαγγελματική κατάσταση κ.λπ.). Στατιστική δικαστικών αρχών, με κύριο αντικείμενο όλες τις δικαστικές αρχές, τους δικαστές, τις δικαστικές υποθέσεις κ.λπ. που επί το πλείστον αφορά την εφαρμοζόμενη εθνική Πολιτική της Δικαιοσύνης.Τα στατιστικά στοιχεία που λαμβάνονται από τις παραπάνω στατιστικές έρευνες ταξινομούνται με διάφορες μεταβλητές και παρουσιάζονται - δημοσιοποιούνται σε ετήσιους στατιστικούς πίνακες σχετικών στατιστικών δελτίων. "Μεγάλη Ελληνική Εγκυκλοπαίδεια" τομ.Δ΄ (συμπλήρωμα), σελ.560.
Γλώσσα Ουάντσο

Η Ουάντσο είναι μια γλώσσα Κόνιακ της βορειοανατολικής Ινδίας. Η Ουάντσο ομιλείται σε 36 χωριά της νοτιοανατολικής επαρχίας Λονγκντίνγκ, στην επαρχία Τιράπ του Αρουνάτσαλ Πραντές, καθώς και στο Άσαμ και τη Ναγκαλάντ (Εθνολόγος). Είναι επίσης γνωστή ως Μπανπάρα Νάγκα, Τζομπόκα και Τζόκομπα.

 Η Ουάντσο ομιλείται από τους Ουάντσου, οι οποίοι έχουν πληθυσμό 56.866 ατόμων σύμφωνα με τη απογραφή του 2011 και κατοικούν κυρίως στην ινδική πολιτεία Αρουνάτσαλ Πραντές. Αν και είναι μια μειονότητα, έχουν πλούσια κουλτούρα με τελετουργίες, τελετουργικές πρακτικές, θρησκείες και διάφορες διαλέκτους της Ουάντσο. Ο Εθνολόγος παραθέτει τις ακόλουθες διαλέκτους της Ουάντσο. Τσανγκνόι Μπορ Μουθούν (Μπορ Μουτόνια) Χόρου Μουθούν Κουλούνγκ Μουθούν (Μίθαν)Υπάρχει σημαντική διαφορά μεταξύ των διαλέκτων που ομιλούνται στις άνω και κάτω περιοχές. Η Ουάντσο γενικά γράφεται στο Ντεβανάγκαρι είτε στο λατινικό αλφάβητο. Μεταξύ 2001 και 2012 ο δάσκαλος Μπανουάνγκ Λόσου επινόησε ένα μοναδικό αλφάβητο για την Ουάντσο το οποίο διδάσκεται σε ορισμένα σχολεία. Robbins Burling & Mankai Wangsu (1998) "Wancho Phonology and word list, Linguistics of the Tibeto-Burman Area 21.2.
Έννο Γ΄ της Ανατολικής Φρισίας

Ο Έννο Γ΄, γερμ.: Enno III von Ostfriesland (30 Σεπτεμβρίου 1563, Άουριχ - 19 Αυγούστου 1625) από τον Οίκο των Σίρκσενα ήταν ο κόμης της Ανατολικής Φρισίας από το 1599 έως το 1625.

 Ήταν ο πρωτότοκος γιος του Έντσαρντ Β΄ κόμη της Ανατολικής Φρισίας και της Αικατερίνης των Βάσα, κόρης του Γουσταύου Α΄ της Σουηδίας. Το 1602 τα στρατεύματα του Έννο Γ΄ πολιόρκησαν τον Έμντεν, χωρίς επιτυχία. Στις 8 Απριλίου 1603 ο Έννο Γ΄ έπρεπε να υπογράψει τη Συνθήκη της Χάγης, στην οποία όχι μόνο δέχθηκε την παρουσία μίας Ολλανδικής φρουράς στο Έμντεν, αλλά συμφώνησε να πληρώσει και τα έξοδα αυτής. Το 1609 ξεκίνησε ξανά η σύγκρουση: οι κάτοικοι του Έμπντεν νίκησαν σε μία αψιμαχία στο Γκρέετσηλ και κατέλαβαν προσωρινά την κατοικία του κόμη στην Άουριχ. Το 1611 οι Ολλανδοί έστειλαν στρατεύματα να φρουρήσουν το Λέερορτ. Στις 24 Μαΐου υπεγράφη η Συμφωνία του Όστερχουζεν, η οποία περιόρισε την κυριαρχία του κόμη της Ανατολικής Φρισίας, παγίωσε τα δικαιώματα της Συνέλευσης των ευγενών (συμπεριλαμβανομένων αυτών του Έμντεν) και νομιμοποίησε την Ολλανδική φρουρά στο Λέερορτ. Νυμφεύτηκε πρώτα τη Βάλμπουργκις κόμισσα του Ρήτμπεργκ (1556–1586), κόρη και κληρονόμο του Ιωάννη Β΄ κόμη του Ρήτμπεργκ, κυρίου του Έζενς, Στέντεσντορφ και Βίτμουντ, και της Αγνής κόμισσας του Μπέντχαϊμ-Στάινφουρτ. Η κόμισσα Βάλμπουργκις, απόγονος του Χέρο Όομκενς φον Έζενς, έφερε τις ιδιοκτησίες Χάρλινγκερλαντ και Ρήτμπεργκ στην Ανατολική Φρισία. Είχαν παιδιά: Σαβίνα-Αικατερίνη (11 Αυγούστου 1582 - 31 Μαΐου 1618), suo jure κόμισσα του Ρήτμπεργκ, παντρεύτηκε στις 4 Μαρτίου 1601 με τον θείο της Ιωάννη Γ΄ (1566 - 29 Σεπτεμβρίου 1625), που έτσι έγινε jure auxoris κόμης του Ρήτμπεργκ. Αγνή (1 Ιανουαρίου 1584 - 28 Φεβρουαρίου 1616), παντρεύτηκε στις 15 Αυγούστου 1603 τον Γκούντακαρ πρίγκιπα του Λίχτενσταϊν (30 Ιανουαρίου 1580 - 5 Αυγούστου 1658). Ιωάννης-Έντσαρντ, (10 Μαΐου 1586 - 20 Μαΐου 1586), τάφηκε στο Έζενς, στην εκκλησία του Σανκτ Μάγκνους.Η Βάλμπουργκις απεβίωσε λίγες ημέρες μετά τον γιο της. Υποτίθεται ότι δηλητηριάστηκε. Η Στίνε Έσκεν κάηκε στον πάσσαλο γι' αυτό. Αφού ο κλάδος των κομήτων του Ρήτμπεργκ (που ανήκε η Βάλμπουργκις) εξαλείφθηκε, οι κόμητες της Ανατολικής Φρισίας έγιναν διάδοχοί τους λόγω του γάμου του Έννο Γ΄ με τη Βάλμπουργκις. Στις 28 Ιανουαρίου 1598 ο Έννο Γ΄ έκανε δεύτερο γάμο, με την Άννα (27 Φεβρουαρίου 1575 - 24 Απριλίου 1625), κόρη του Aδόλφου δούκα του Σλέσβιχ-Χόλσταϊν-Γκόττορπ. Είχαν τα εξής παιδιά: Έντσαρντ-Γουσταύος (15 Απριλίου 1599 - 18/19 Απριλίου 1612), απεβ. 13 ετών. Άννα-Μαρία (23 Ιουνίου 1601 - 4 Σεπτεμβρίου 1634), παντρεύτηκε στις 4 Σεπτεμβρίου 1622 με τον Αδόλφο-Φρειδερίκο Γ΄ δούκα του Μεκλεμβούργου. Ροδόλφος-Χριστιανός (25 Ιουνίου 1602 - 17 Ιουνίου 1628), κόμης της Ανατολικής Φρισίας. Ούλριχ Β΄ (16 Ιουλίου 1605 - 11 Ιανουαρίου 1648), κόμης της Ανατολικής Φρισίας. Χριστίνα-Σοφία (26 Σεπτεμβρίου 1609 - 20 Μαρτίου 1658), παντρεύτηκε στις 2 Ιουνίου 1632 με τον Φίλιππο Γ΄ λαντγκράβο της Έσσης-Μπίτμπαχ (26 Δεκεμβρίου 1581 - 28 Απριλίου 1643). (in German) Άρθρο στο Biographisches Lexikon für Ostfriesland Νομίσματα του Enno III του Ostfriesland Αρχειοθετήθηκε 2007-03-15 στο Wayback Machine.
Βραβεία της Ένωσης Κριτικών Κινηματογράφου της Νέας Υόρκης 1942

Τα 8α Βραβεία της Ένωσης Κριτικών Κινηματογράφου της Νέας Υόρκης (αγγλικά: New York Film Critics Circle Awards),που ανακοινώθηκαν στις 26 Δεκεμβρίου 1942, απονεμήθηκαν τον Ιανουάριο του 1943, τιμώντας την καλύτερη κινηματογραφική παραγωγή του 1942.

 Καλύτερη Ταινία Ναυάγιο στα Νερά της ΚρήτηςΚαλύτερη Σκηνοθεσία Τζον Φάροου - Έπεσαν μέχρις ενόςΚαλύτερος Α' Ανδρικός Ρόλος Τζέιμς Κάγκνεϊ - Ο ουρανός της δόξαςΚαλύτερος Α' Γυναικείος Ρόλος Άγκνες Μουρχέντ - Οι Υπέροχοι ΆμπερσονΚαλύτερη Ταινία Πολεμικών Γεγονότων Moscow Strikes Back Ο Επίσημος ιστότοπος
Σουλτάν Κιοσέν

Ο Σουλτάν Κιοσέν (τουρκικά: Sultan Kösen, γεννήθηκε 10 Δεκεμβρίου 1982) είναι Τουρκοκούρδος αγρότης που κατέχει το Παγκόσμιο Ρεκόρ Γκίνες για τον ψηλότερο εν ζωή άνδρα με ύψος 2,51 μέτρων. Η αύξηση προέκυψε από την μεγαλακρία που προκλήθηκε από έναν όγκο που επηρεάζει την υπόφυση. Το ανάστημα του είναι τέτοιο που χρησιμοποιεί πατερίτσες για να περπατήσει.

 Ο Κιοσέν είναι κουρδικής καταγωγής με τους γονείς του τις τρεις αδελφούς και την αδελφή του να έχουν κανονικό ύψος. Δεν κατάφερε να ολοκληρώσει όλες τις σχολικές τάξεις λόγω του ύψους του και αντί γι'αυτό εργάστηκε ως αγρότης. Το 2002-03 στα 20 χρόνια του με ύψος τότε 2,42 μέτρα εντάχθηκε στη Γαλατασαράι παίζοντας μπάσκετ αλλά δεν μπόρεσε να συνεχίσει λόγω κινητικών προβλημάτων. Περιγράφει τα πλεονεκτήματα του να είναι ψηλός λέγοντας ότι μπορεί να δει από μεγάλη απόσταση και να βοηθήσει την οικογένειά του με σπιτικές εργασίες όπως αλλαγή λαμπτήρων και κουρτινών. Αναφέρει ως μειονεκτήματα το ότι δεν μπορεί να βρει ρούχα για το ύψος του ή παπούτσια που ταιριάζουν και ότι είναι δύσκολο να χωρέσει σε αυτοκίνητο μεσαίου μεγέθους. Ξεκινώντας το 2010, ο Κιοσέν έλαβε θεραπεία Gamma-Knife για τον όγκο υπόφυσής του στην Ιατρική Σχολή του Πανεπιστημίου της Βιρτζίνια και έλαβε φαρμακευτική αγωγή για τον έλεγχο των υπερβολικών επιπέδων της αυξητικής ορμόνης. Τον Μάρτιο του 2012 επιβεβαιώθηκε ότι η θεραπεία ήταν αποτελεσματική στην ανάσχεση της ανάπτυξης του Κιοσέν.Τον Οκτώβριο του 2013 παντρεύτηκε την γεννημένη στη Συρία Μερβέ Ντιμπό. Σε μια συνέντευξη δήλωσε ότι το μεγαλύτερο πρόβλημα με τη γυναίκα του είναι η επικοινωνία. Αυτός μιλάει κουρδικά και τουρκικά αλλά η γυναίκα ομιλούσε μόνο αραβικά.Στις 13 Νοεμβρίου 2014 ως μέρος της Ημέρας Ρεκόρ Γκίνες ο Κιοσέν συναντήθηκε για πρώτη φορά με τον Τσάντρα Μπαχαντούρ Ντάνγκι, τον κοντότερο ζωντανό άντρα του κόσμου εκείνη την εποχή σε εκδήλωση στο Λονδίνο. Το 2014 ο Κιοσέν εντάχθηκε στο Μαγικό Τσίρκο της Σαμόας και συμμετείχε σε διάφορες παραστάσεις σε όλο τον κόσμο. Στις 25 Αυγούστου 2009 το όρθιο ύψος του Κιοσέν καταγράφηκε στα 2,51 μέτρα στην πατρίδα του από το Βιβλίο Γκίνες, ξεπερνώντας τον πρώην κάτοχο του παγκόσμιου ρεκόρ Μπάο Σισούν με ύψος 2,36 μέτρων. Ο Κιοσέν κατέχει επίσης το τρέχον ρεκόρ Γκίνες για τα μεγαλύτερο χέρια με μήκος 27,5 εκατοστά και τα δεύτερα μεγαλύτερο πόδια με μήκος 36,5 εκατοστά (αριστερό πόδι) και 35.5 εκατοστά (δεξί πόδι).Στις 25 Αυγούστου 2010, σύμφωνα με το Πανεπιστήμιο της Βιρτζίνια, οι γιατροί επιβεβαίωσαν ύψος μέχρι και 2,54 μέτρα και δήλωσαν ότι αυτό είναι πιθανώς το πραγματικό ύψος του Κιοσέν, μειωμένο τεχνητά από τη σκολίωση και τη κακή στάση του σώματος. Στις 9 Φεβρουαρίου 2011 ο Κιοσέν μετρήθηκε από το Βιβλίο Γκίνες στα 2,51 μέτρα και τα χέρια του μετρήθηκαν εκ νέου, φτάνοντας τα 28 εκατοστά και ξεπερνώντας το προηγούμενο ρεκόρ του. Dünyanın en uzun insanı bir Türk - NTV Ο ψηλότερος άνθρωπος του κόσμου
Οι Δύο Ορφανές

Οι Δύο Ορφανές (αγγλ. Orphans of the Storm) είναι αμερικάνικη ταινία του βωβού κινηματογράφου σε σκηνοθεσία του Ντ. Γ. Γκρίφιθ με πρωταγωνίστριες τη Λίλιαν Γκις και την Ντόροθι Γκις.

 Βρισκόμαστε στη Γαλλία του 18ου αιώνα, λίγο πριν τη Γαλλική επανάσταση. Έξω από μια εκκλησία ένα νεογέννητο βρέφος βρίσκεται εγκαταλελειμμένο. Είναι η Λουίζα, το εξώγαμο παιδί ενός αριστοκράτη. Ένας άπορος χωρικός, ο Ζεράρ, που έχει και αυτός μια θυγατέρα, την Εριέττα, θα περιμαζέψει το φτωχό ορφανό και θα το πάρει μαζί του στο σπίτι. Η Λουίζα και η Εριέττα θα μεγαλώσουν σαν αδερφούλες. Ο Ζεράρ και η γυναίκα του θα πεθάνουν από την πανούκλα, και η Λουίζα θα χάσει το φως των ματιών της. Οι δύο αδελφές θα καταφύγουν στο Παρίσι, για να γιατρευτεί η τυφλή Λουίζα. Εκεί θα τους βρει το ξέσπασμα της Γαλλικής επανάστασης. Η Εριέττα απαγάγεται από τον Μαρκήσιο ντε Πρελ, ενώ ο Σεβαλιέ ντε Βολντρί που πάει να τη βοηθήσει θα καταδικαστεί σε θάνατο. Η Εριέττα καταδικάζεται να αποκεφαλιστεί στη γκιλοτίνα. Κατά την εκτέλεση παρουσιάζεται ο Δαντόν για να σώσει την Εριέττα. Η ταινία τελειώνει με ένα φλογερό κήρυγμα του Δαντόν. Το έργο βασίζεται στο ομώνυμο γαλλικό θεατρικό έργο των Αντόλφ ντ΄ Ενερύ και Εζέν Κορμόν. To έργο αυτό είναι και το τελευταίο της συνεργασίας της πρωταγωνίστριας Λίλιαν Γκις και του Γκρίφιθ εν σειρά 42 κινηματογραφικών έργων. Για τα σκηνικά κατασκευάστηκαν 57.000 τετραγωνικά μέτρα ιστορικών κτιρίων του Παρισιού. Το έργο γνώρισε τεράστια εμπορική επιτυχία. Prisma-Online.de Internet Movie Database Οι Δύο Ορφανές στην IMDb
Κύπελλο Πρωταθλητριών Ευρώπης στην καλαθοσφαίριση 1986-87

Το Κύπελλο Πρωταθλητριών ομάδων Ευρώπης καλαθοσφαίρισης ανδρών (σήμερα Ευρωλίγκα ανδρών) της περιόδου 1986-87, ήταν η τελευταία διοργάνωση που διεξήχθη με ημιτελική φάση εξάδας (σε 10 αγωνιστικές), απ' την οποία οι δυο πρώτες ομάδες προκρίθηκαν στον Τελικό της Λωζάννης, στην Ελβετία. Από την επόμενη σεζόν, καθιερώθηκε οριστικά το σημερινό σύστημα του Final Four (φάιναλ φορ, τελική τετράδα).

 Στην εξάδα μετείχαν η Ιταλική Τρέισερ Μιλάνο, η Ισραηλινή Μακάμπι Τελ Αβίβ, η Γαλλική Π.Ο. Ορτέζ, η (τότε) Γιουγκοσλαβική Ζάνταρ, η Ισπανική Ρεάλ Μαδρίτης και η (τότε) Σοβιετική Ζάλγκιρις Κάουνας. Στην πρώτη θέση της κατάταξης τερμάτισαν μαζί η Τρέισερ με τη Μακάμπι, τρίτη ήταν η Ορτέζ, τέταρτη η Ζάνταρ, ενώ Ζάλγκιρις και Ρεάλ ισοβάθμισαν στην πέμπτη θέση. Το ζευγάρι του Τελικού αποτέλεσαν η Τρέισερ και η Μακάμπι. Το παιχνίδι (το οποίο διαιτήτευσαν με επιτυχία ο Έλληνας Σταύρος Δουβής και ο Πολωνός Βίεσλαβ Ζιχ) ήταν συγκλονιστικό, με τους Ντίνο Μενεγκίν, Κεν Μπάρλοου, Μπομπ Μάκαντου να αντέχουν το ... ξύλο από τους Κέβιν Μαγκί και Λι Τζόνσον. Έτσι η Τρέισερ επικράτησε με 71-69 και ξαναπήρε το τρόπαιο στο Μιλάνο, έπειτα από 21 ολόκληρα χρόνια (τότε σαν Σίμενταλ Μιλάνο). Αντίθετα, η Μακάμπι δεν κατάφερε να επαναλάβει το θρίαμβο του 1981 στο Στρασβούργο, όταν είχε αναδειχθεί για δεύτερη φορά στην ιστορία της πρωταθλήτρια Ευρώπης εις βάρος της Σινούντινε Μπολόνια. Τρέισερ: Μπάρνια, Μποζέλι, Πίτις, Ντ' Αντόνι 7 (1), Πρέμιερ 23 (2 τρ.), Μενεγκίν 2, Γκαλινάρι, Μπάρλοου 18, Μακάντου 21 (12 ριμπ.).Μακάμπι: Λάσοφ 4, Αροέστι, Κορνέλιους, Μπέρκοβιτς 9, Λίπιν 1, Τζαμσί 15 (3), Μαγκί 16, Τζόνσον 24 (14 ρ.) Αναλυτικά η διοργάνωση από τη Ρωσική Wikipedia "100 χρόνια μπάσκετ, 1891-1991"
Πέτρος του Μαυροβουνίου

Ο Πέτρος, σερβικά Петер (10 Οκτωβρίου 1889 - 7 Μαΐου 1932) από τον Οίκο των Πέτροβιτς-Νιέγκος ήταν πρίγκιπας του Μαυροβουνίου και μέγας δούκας (βοεβόδας) το Ζαχούμλιε. Πολέμησε στους Βαλκανικούς Πολέμους και στον Α΄ Παγκόσμιο Πόλεμο.

 Γεννήθηκε στο Τσέτινγιε και ήταν ο τρίτος γιος του Νικολάου Α΄ του Μαυροβουνίου και της Μιλένας Βούκοτιτς, κόρης του Πέτρου Βούκοτιτς, ενός από τους μεγαλύτερους γαιοκτήμονες της χώρας. Τον βάπτισε το επόμενο έτος στη Ριγιέκα ο Αλέξανδρο Γ΄ αυτοκράτορας της Ρωσίας και η αδελφή του Μαρία Αλεξάνδροβνα. Σπούδασε στη Χαϊδελβεργη. Υπηρέτησε στον Στρατό Εδάφους του Μαυροβουνίου. Από το 1908 που η Αυστρο-Ουγγαρία προσάρτησε τη Βοσνία & Ερζεγοβίνη, ο Πέτρος ήλπιζε σε έναν πόλεμο. Έγραφε στον Γεώργιο Καραγεώργεβιτς, γιο της αδελφής του Ζόρκας: "θα συναντηθούμε στο πορφυρό πεδίο". Το 1918 άρχισε ο Α΄ Βαλκανικός Πόλεμος και έλαβε δράση· συμβολικά έριξε τον πρώτο πυροβολισμό εναντίον των Τούρκων . Όταν η Αλβανία ελευθερώθηκε από τους Οθωμανούς, ήταν υποψήφιος για το θρόνο της, , που τελικά δόθηκε στον Γουλιέλμο πρίγκιπα του Βηντ. Είχε περισσότερη δράση στον Α΄ Παγκόσμιο Πόλεμο. Τον Αύγουστο του 1914 ανέλαβε την άμυνα του Λόβτσεν, όταν επιτέθηκαν οι Αυστριακοί. Με τη βοήθεια του Αγγλο-Γαλλικού στόλου τους αντεπιτέθηκε και κατέλαβε πυροβόλα και στρατιώτες. Τον Μάρτιο του 1915 είχε προωθηθεί στο Αυστριακό έδαφος και είχε καταλάβει μία περιοχή 30 μιλίων από τη Σπίτζα ως τον κόλπο του Κάταρο. Τον Μάιο συναντήθηκε με τον Αυστριακό συνταγματάρχη Χούπκα όπου συμφωνήθηκαν: οι Αυστρικοί θα προχωρούσαν ως το Λόβτσεν, που θα το παρέδιδαν οι στρατιώτες του Πέτρου και οι Αυστριακοί θα σταματούσαν τον βομβαρδισμό με τα αεροπλάνα τους των πόλεων. Παρέδωσε το Λόβτσεν· οι Αυστριακοί ήταν αριθμητικά υπέρτεροι και ο πόλεμος έκλινε προς το μέρος τους. Τον Ιανουάριο του 1916 έφυγε με την οικογένειά του στη Γαλλία, όπου ενώθηκε με την υπόλοιπη βασιλική οικογένεια. Πίσω έμεινε ο αδελφός του Μίρκο πρίγκιπας του Μαυροβουνίου για να οργανώσει την υπεράσπιση της χώρας. Το 1932 απεβίωσε στο Μεράνο του Νότιου Τυρόλου της Ιταλίας σε ηλικία 43 ετών και η σύζυγός του το 1960 στο Μόντε Κάρλο. Νυμφεύτηκε το 1924 τη Βάιολετ-Αίμιλι Βέγκνερ καλλιτέχνιδα Μουσικού θεάτρου, κόρη του Γουίλλιαμ Βέγκνερ, αστυνομικού ερευνητή. Δεν απέκτησαν τέκνα.
Καναδικές ομοσπονδιακές εκλογές (2015)

Οι καναδικές ομοσπονδιακές εκλογές του 2015 (επίσημα 42ες γενικές εκλογές) διεξήχθησαν στις 19 Οκτωβρίου 2015, για την εκλογή των μελών της Βουλή των Κοινοτήτων στο 42ο Κοινοβούλιο του Καναδά. Η προεκλογική εκστρατεία ήταν η πλέον μακρόχρονη στην καναδική ιστορία. Ήταν επίσης οι πρώτες εκλογές από το 1979 στις οποίες ο πρωθυπουργός δυσκολεύτηκε πολύ να παραμείνει στην εξουσία για 4η συνεχή κοινοβουλευτική θητεία. Το Φιλελεύθερο Κόμμα του Καναδά κατήγαγε μεγάλη εκλογική νίκη και έπειτα από σχεδόν 10 χρόνια παραμονής στην εξουσία των συντηρητικών, νέος πρωθυπουργός ορκίστηκε ο Τζάστιν Τριντό. Ο Τριντό και τα υπόλοιπα μέλη της κυβέρνησής του ορκίστηκαν στις 4 Νοεμβρίου 2015.

 Οι εκλογές έγιναν με την εκλογική ανακατανομή που αποφασίστηκε το 2012 σε ομοσπονδιακό επίπεδο. Ο αριθμός των εκλογικών περιφερειών αυξήθηκε σε 338, με τις επιπλέον έδρες να βασίζονται στον πληθυσμό που προέρχεται από την Αλμπέρτα (6), τη Βρετανική Κολομβία (6), το Οντάριο (15) και το Κεμπέκ (3). Το Συντηρητικό Κόμμα, με επικεφαλής τον πρωθυπουργό Στίβεν Χάρπερ, κέρδισε 99 έδρες και έγινε η επίσημη αντιπολίτευση έπειτα από εννέα χρόνια στα έδρανα της κυβέρνησης. Το Νέο Δημοκρατικό Κόμμα, με ηγέτη τον Τόμας Μουλσέιρ, εξασφάλισε 44 έδρες και έγινε το 3ο μεγαλύτερο κόμμα στη Βουλή των Κοινοτήτων. Τα μικρότερα κόμματα κέρδισαν 11 έδρες: Το Μπλοκ Κεμπεκουά έλαβε 10 έδρες και το Κόμμα των Πρασίνων μία έδρα. Η αύξηση κατά 148 έδρες για το Φιλελεύθερο Κόμμα σε σχέση με τις προηγούμενες εκλογές ήταν η μεγαλύτερη αριθμητική αύξηση από ένα κόμμα σε καναδικές εκλογές. Μετά τις εκλογές, ο ηγέτης των Συντηρητικών, Στίβεν Χάρπερ, παραιτήθηκε από την αρχηγία του κόμματός του. Ο Ζιλ Ντισέπ παραιτήθηκε από την ηγεσία του Μπλοκ Κεμπεκουά. Ο νέος πρωθυπουργός Τζάστιν Τριντό, ορκίστηκε στις 4 Νοεμβρίου 2015, ανακοινώθηκε ότι το κοινοβούλιο θα συνεδριάσει για πρώτη φορά με τη νέα του σύνθεση στις 3 Δεκεμβρίου 2015 και με τον Λόγο του Θρόνου που θα γίνει την επομένη. Elections Canada
Καβαλλάρι Θεσσαλονίκης

Για οικισμό στην Ελλάδα με το ίδιο όνομα δείτε το λήμμα: Καβαλλάρι Ιωαννίνων Το Καβαλλάρι ή Καβαλάρι (επίσημα Καβαλλάριον) είναι πεδινή κωμόπολη του δήμου Λαγκαδά, της Περιφερειακής Ενότητας Θεσσαλονίκης σε υψόμετρο 84 μέτρα.

 Το Καβαλλάρι βρίσκεται στην πεδιάδα της Μυγδονίας κοντά στη λίμνη Κορώνεια σε απόσταση 18 χλμ. βορειοανατολικά της Θεσσαλονίκης και 6 χλμ. νότια του Λαγκαδά. Το χωριό χωρίζεται σε δύο συνοικίες, τη νότια ή Άνω Καβαλλάρι και τη βόρεια ή (Κάτω) Καβαλλάρι, που χωρίζονται από το ρέμα Καρυπίτσας που χύνεται στην Κορώνεια. Το χωριό είναι παλιός οικισμός ήδη από την Τουρκοκρατία, ενώ μετά τη Συνθήκη της Λωζάνης στους Μακεδόνες κατοίκους προστέθηκαν και πρόσφυγες. Λίγο έξω από το Καβαλλάρι, στη θέση Στάνοβο υπάρχει ο μεταβυζαντινός ναός του Αγίου Γεωργίου, καθώς και αρχαίοι Μακεδονικοί τάφοι. Το χωριό παρουσιάζει ιδιαίτερη πληθυσμιακή ανάπτυξη λόγω της γειτνίασης με Θεσσαλονίκη και Λαγκαδά. Η παλιά ονομασία ήταν Καβαλάρ και με το όνομα αυτό συστάθηκε κοινότητα το 1918 με έδρα τον οικισμό. Το 1928 μετονομάστηκε σε Καβαλάρι, ενώ το 1940 διορθώθηκε σε Καβαλλάρι (δύο 'λ').. Σύμφωνα με το πρόγραμμα Καλλικράτης αποτελεί την τοπική κοινότητα Καβαλλαρίου που υπάγεται στη δημοτική ενότητα Λαγκαδά του δήμου Λαγκαδά και σύμφωνα με την απογραφή 2011 έχει πληθυσμό 1.993 κατοίκους. Η κεντρική πλατεία του χωριού. Η εκκλησία του Αγίου Αθανασίου στην βορειοανατολική πλευρά. Ο Παλαιός Ναός Αγίου Αθανασίου, βόρεια της εκκλησίας του Αγίου Αθανασίου. Το κεντρικό πάρκο του χωριού, το οποίο διαθέτει επίσης και μία παιδική χαρά. Το κτήμα «Χαϊδευτός».
Οι φιλόσοφοι του οικονομικού κόσμου

Οι «Φιλόσοφοι του οικονομικού κόσμου» είναι ένα βιβλίο του Αμερικανού οικονομολόγου και συγγραφέα Ρόμπερτ Χεϊλμπρόνερ (Robert L. Heilbroner) (1919-2005) που επανεκδόθηκε από το 1953 -1999 επτά φορές. Μέσα στο άνυδρο λόγο των οικονομικών, της κοινοτοπίας των οικονομικών όρων και του χαοτικού κόσμου των οικονομολόγων, το βιβλίο του Ρόμπερτ Χεϊλμπρνόνερ αναγνωρίστηκε ως κατεξοχήν ενδιαφέρον. Γραμμένο με λογοτεχνική δεινότητα φωτίζει ακόμα και τον απλό αναγνώστη πάνω στις οικονομικές ιδέες που μας επηρεάζουν.

 Το βιβλίο των 470 περίπου σελίδων, χωρίζεται σε ένδεκα ενότητες μαζί με την εισαγωγή του έργου, αρχίζει από τη οικονομική επανάσταση, τον υπέροχο κόσμο του Άνταμ Σμιθ και τα άσχημα προαισθήματα του Τόμας Μάλθους και του Ντέηβιντ Ρικάρντο με ενδιάμεσες αναφορές στα όνειρα των ουτοπικών σοσιαλιστών, το αμείλικτο σύστημα του Καρλ Μαρξ και τον βικτοριανό κόσμο και υπόκοσμο των οικονομικών για να καταλήξει στις αιρετικές απόψεις του Τζων Κέυνς και τις αντιφάσεις του Γιόζεφ Σουμπέτερ με πλήθος βιβλιογραφικών αναφορών και περιστατικών. Robert Heilbroner, Οι φιλόσοφοι του οικονομικού κόσμου, εκδόσεις ΚΡΙΤΙΚΗ, 2001 ISBN 960-218-190-7 σύνοψη αγγλικής έκδοσης Ρόμπερτ Χειλμπρόνερ
Α1 Κατηγορία υδατοσφαίρισης γυναικών 2007-08

Η Α1 Κατηγορία υδατοσφαίρισης γυναικών 2007–08 ξεκίνησε στις 19 Οκτωβρίου 2007 και ολοκληρώθηκε στις 14 Μαΐου 2008 με την διεξαγωγή της τελευταίας αγωνιστικής της τελικής φάσης. Πρωταθλήτρια ομάδα αναδείχθηκε η Γλυφάδα για όγδοη φορά στην ιστορία της.

 Β= Βαθμοί, Α= Αγώνες, Ν= Νίκες, Ι= Ισοπαλίες, Η= Ήττες, ΓΥ= Γκολ υπέρ, ΓΚ= Γκολ κατά, ΔΤ= Διαφορά τερμάτων Το πρωτάθλημα στο sport.gr Η Α1 Γυναικών 2007–08 στο water-polo.gr Η Τελική Φάση της Α1 Γυναικών 2007–08 στο water-polo.gr
Β΄ Εθνική ποδοσφαίρου ανδρών 2005-06

Το πρωτάθλημα Β΄ Εθνικής 2005-06 διεξήχθη σε έναν όμιλο των 16 ομάδων. Στην Α΄ Εθνική ανέβηκαν απευθείας οι τρεις πρώτες ομάδες και στη Γ΄ Εθνική υποβιβάστηκαν απευθείας τρεις ομάδες.

 Στο πρωτάθλημα Β΄ Εθνικής 2005-06 δεν υπήρξαν αλλαγές σε σχέση με το προηγούμενο του 2004-05. Στην Α΄ Εθνική ανέβηκαν τρεις ομάδες και υποβιβάστηκαν τρεις στη Γ΄ Εθνική. Η μόνη αλλαγή ήταν η προοπτική να αυξηθούν από 16 σε 18 οι ομάδες. Για το λόγο αυτό από τη Γ΄ Εθνική ανέβηκαν πέντε αντί για τρεις σύλλογοι. Το πρωτάθλημα αυτό δεν ταλαιπωρήθηκε από εξωαγωνιστικές περιπέτειες ή συγχωνεύσεις-μετονομασίες ομάδων, όπως τα αμέσως προηγούμενα. Ο υποβιβασμός της Παναχαϊκής 2005 στη Γ΄ Εθνική ήταν ο πρώτος στην ιστορία της. Υποβιβάστηκε, επίσης, και η άλλη ομάδα-προϊόν συγχώνευσης, ο Α.Σ.Κ. Ολυμπιακός. Ομάδες (16) Πρωταθλητής: Εργοτέλης Ηρακλείου, άνοδος στην Α΄ Εθνική. Δευτεραθλητής: Α.Ο. Κέρκυρα, άνοδος στην Α΄ Εθνική. Τριταθλητής: Άρης, άνοδος στην Α΄ Εθνική. Υποβιβασμός (3): Α.Σ.Κ. Ολυμπιακός, Παναχαϊκή 2005, Πανηλειακός. Υποβιβασμός από Α΄ Εθνική (3): Λεβαδειακός, Καλλιθέα, Ακράτητος Άνω Λιοσίων (τελικά υποβιβάστηκε απευθείας στη Δ΄ Εθνική λόγω χρεών). Άνοδος από Γ΄ Εθνική (5): Αστέρας Τρίπολης, ΠΑΣ Γιάννινα, Εθνικός Ο.Φ.Π.Φ. - Α.Ο. Μάνης, Μεσσηνιακός και Αγροτικός Αστέρας. Άνοδος ως επιλαχών: Πανθρακικός στη θέση του Ακράτητου. 21 γκολ: Πάτρικ Ογκουνσότο (Εργοτέλης) Στατιστική ποδοσφαίρου. Νίκος Νικολαΐδης, «Εκεί, εκεί, στη Β΄ Εθνική», Αθήνα 2011, σσ. 255-257.
NGC 6342

Το NGC 6342 είναι σφαιρωτό σμήνος στον αστερισμό Οφιούχο. Ταξινομείται ως IV στο σχήμα μορφολογικής ταξινόμησης και το ανακάλυψε ο αστρονόμος Ουίλιαμ Χέρσελ στις 28 Μαΐου 1786. Απέχει 28.000 έτη φωτός από την Γη.

 Δεδομένα για το NGC 6342 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 6342 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 6342 στο Wikimedia Commons